Maatietopalvelu

Kyselyvastaus

**Asiakirjan tunnus:** KT1037

**Päivämäärä**: 7.3.2025

**Julkisuus:** Julkinen

**Irak / Heimokiistojen sovittelu**

**Iraq / Mediation of tribal disputes**

Kysymykset

1. Mitkä tahot toteuttavat heimokiistojen sovittelua?
2. Kuinka yleisiä heimosovittelut ovat Irakissa ja millaisia kiistoja niissä käsitellään?
3. Millainen on heimokiistojen sovitteluprosessi?

Questions

1. Which bodies carry out tribal mediation?
2. How commonly are tribal mediation practiced in Iraq and what types of disputes are processed in them?
3. How does the tribal dispute mediation process work?

Tämä maatietotuote on laadittu päivittämään Migrin päätöksenteossa laadittua ja käytössä olevaa maakappaletta, ja se on muodoltaan normaalia maatietovastausta tiiviimpi.

Tässä kyselyvastauksessa käsitellään yksinomaan valtaväestön, eli arabien heimoinstituutioita, eikä esimerkiksi kurdien tai muiden vähemmistöryhmien vastaavia rakenteita ja niiden käytäntöjä.

# Mitkä tahot toteuttavat heimokiistojen sovittelua?

Irakin heimoihin erikoistuneen tutkijan Renad Mansourin vuonna 2017 julkaiseman raportin mukaan heimojohtajat ovat paikallistason vallanpitäjiä, ja heillä on merkittävä vastuu yhteisöjensä suojelusta ja taloudellisen hyvinvoinnin turvaamisesta. He toimivat paikallisina tuomareina ja sovittelijoina kiistojen ratkaisemisessa, mukaan lukien omaisuus- ja avioliittokysymyksissä.[[1]](#footnote-1) EUAA:n (European Union Asylum Agency) 4.10.2022 haastatteleman heimo-oikeuteen erikoistuneen väitöskirjatutkija Melisande Genatin mukaan heimo-oikeudellisia tuomareita on kahden tyyppisiä. Ensinnäkin on heimojen johtajia jotka toimivat välittäjinä osapuolten välisten kiistojen sovittelussa. Heidän päätöksensä eivät ole sitovia. Toisena tuomarityyppinä ovat *awaref*- tai *faradha*-termeillä tunnetut henkilöt, jotka ovat tunnettuja yhteisön vanhempia jäseniä, joiden puoleen käännytään tilanteissa, joissa kiistan syyllisestä osapuolesta ei ole selkeää kuvaa. Nämä henkilöt ovat perineet heidän asemansa ja sovittelun sijaan he langettavat tuomioita tai ratkaisevat kiistoja sovittelun sijaan. Kun kiistan osapuolet päättävät viedä tapauksen ratkaistavaksi awarefille/faradhalle, he vannovat sitoutuvansa hänen tekemäänsä päätökseen.[[2]](#footnote-2) Lähi-idän tutkija Katherine Blue Carrollin vuonna 2011 julkaistun artikkelin mukaan vannottu vala rikkoutuu, konflikti saattaa jatkua sopimuksesta huolimatta.[[3]](#footnote-3)

# Kuinka yleisiä ovat heimosovittelut Irakissa ja millaisia kiistoja käsitellään heimo-oikeudessa?

Freedom House -ihmisoikeusjärjestön Irakin vuoden 2024 tilannetta kuvaavan raportin mukaan monet irakilaiset kääntyvät heimojen puoleen kiistojen ja raskaiden rikosten selvittelyssä johtuen joko valtiollisiin tuomioistuimiin kohdistuvan epäluulon, tai niiden saatavuuden puutteen vuoksi.[[4]](#footnote-4) EUAA:n 13.3.2023 haastatteleman HRW (Human Rights Watch)-ihmisoikeusjärjestön edustajan mukaan tavalliset irakilaiset käyttävät mieluummin heimo-oikeudellisia elimiä, kuin valtion oikeuslaitosta.[[5]](#footnote-5) HRW:n edustajan mukaan useat irakilaiset kääntyvät heimojen sovitteluun henkilöiden tai yhteisöjen välisten kiistojen selvittelyssä.[[6]](#footnote-6) Lähi-idän politiikan tutkija Kristen Kaon vuonna 2022 julkaiseman Irakin oikeuslaitoksen pluralismia ja fragmentaatiota käsittelevän tutkimuksen tutkimustulokset viittaavat siihen, että vähemmän vakavia kiistoja ja sellaisia joissa on mukana perheenjäseniä viedään mieluummin heimo-oikeuteen tai uskonnolliselle foorumille, kuin valtiolliselle tuomioistuimelle.[[7]](#footnote-7) Tutkija Mara Redlich Revkin tuo esiin vuonna 2018 julkaistussa raportissa, että heimo-oikeudellinen prosessi on kustannuksiltaan edullisempi kuin valtiollinen oikeusprosessi, minkä lisäksi sitä pidetään nopeampana.[[8]](#footnote-8) EUAA:n haastatteleman HRW:n edustajan mukaan joissain tapauksissa eri oikeusmuotoja saatetaan myös käyttää samanaikaisesti ratkaisemaan vakavia tapauksia, kuten murhia.[[9]](#footnote-9) The Economist-lehden 30.3.2019 Irakin heimo-oikeutta käsittelevän artikkelin mukaan heimoneuvostojen käyttö kiistojen sovittelijana on niin yleistä, että juristit neuvovat jopa yritysasiakkaita kääntymään mieluummin heimo-oikeuden, kuin valtiollisten tuomioistuinten puoleen erityisesti jos tapauksissa osallisina olevilla sheikeillä, eli heimojohtajilla on kytköksiä militioihin.[[10]](#footnote-10)

EUAA:n 27.10.2022 haastatteleman heimojen tutkimukseen erikoistuneen Nasir al-Samaraien mukaan heimo-oikeuteen voidaan tuoda kaikenlaisia rikkeitä.[[11]](#footnote-11) Shiialaiseen näkökulmaan keskittyvän Shafaqana-median 27.8.2022 julkaiseman artikkelin mukaan heimo-oikeudessa käsitellään mm. murhia, liikenneonnettomuuksia, maakiistoja, sekä kasteluoikeuksiin ja historiallisiin kiistoihin liittyviä tapauksia.[[12]](#footnote-12) Egyptiläisen al-Aharam-median 5.4.2022 julkaisemassa artikkelissa arvioidaan, että heimojen sovitteluprosessista on tulossa Irakissa yhä useammin yleinen käytäntö rikos-, perhe- ja kauppariitojen käsittelyssä. Heimojen sovitteluprosessissa ratkaistaan esimerkiksi avioliitto-ongelmia, henkilökohtaisia riitoja, auto-onnettomuuksien selvittelyä, lasten riitoja ja lääkärien hoitovirheitä. Jopa valtion työntekijät turvautuvat heimoihin riitojen ratkaisemiseksi valtion kurinpitotuomioistuinten sijaan.[[13]](#footnote-13) EUAA:n haastattelemien lähteiden mukaan heimojen välisiä kiistoja tapahtuu niin maaseudulla, kuin taajama-alueillakin.[[14]](#footnote-14) Kansainvälisen siirtolaisjärjestö IOM:n vuonna 2021 julkaisemassa raportissa käsitellään ilmastosyistä maan sisäiseen siirtymään joutuneiden tilannetta Basrassa. Raporttiin tehdyn kyselytutkimuksen mukaan maaseudulta kaupunkeihin muuttavat henkilöt hakeutuvat naapurustoihin joissa asuu heidän heimoonsa kuuluvia henkilöitä. Raportin mukaan kaupunkeihin muuttavat hakevat tukea ”epäformaaleilta toimijoilta”, nojaten erityisesti heimojen tukeen. Erityisesti ihmiset jotka asuvat asuinalueilla joille viranomaiset ovat antaneet purkupäätöksen niiden laittomuuden vuoksi asukkaat nojaavat heimoihin, sillä valtion tuomioistuimet ovat usein tahoja jotka ovat antaneet heille häätömääräyksen.[[15]](#footnote-15)

# Millainen on heimokiistojen sovitteluprosessi?

Norjan maatietopalvelu Landinfo arvioi 30.10.2022 julkaistussa kunnian käsitettä Irakissa käsittelevässä raportissa, että Irakin heimo-oikeuden peruskäsite on kunnia, mikä on avainasemassa heimojen välisten konfliktien ratkaisemisessa.[[16]](#footnote-16) Lähi-idän tutkija Katherine Blue Carrollin vuonna 2011 julkaistun artikkelin mukaan heimokiistojen sovittelujärjestelmän pääasiallisena tarkoituksena on rauhan takaaminen palauttamalla loukatun osapuolen kunnia.[[17]](#footnote-17)

Tutkija Patricio Asfura-Heimin vuonna 2014 yhdysvaltalaisen CNA (The Center for Naval Analyses) -järjestön Irakin heimo-oikeutta käsittelevässä raportissa kuvataan sovitusprosessia. Raportin mukaan menettelyiltään heimojen konfliktinratkaisumekanismit muistuttavat sovittelua ja välimiesmenettelyä. Heimojen sheikit ratkaisevat vähäpätöisiä tapauksia, kun taas tärkeämmät asiat käsitellään ylempiarvoisen sheikin, kolmannen osapuolen sheikin tai välimieskomitean erityispäätöksillä. Menettelyt tapahtuvat yhteisöllisissä puitteissa, ja niihin liittyy prosessin tunnustamiseen, anteeksipyyntöön, korvauksiin, anteeksiantoon ja sovintoon liittyviä rituaaleja. Rituaalien tarkoituksena on estää konfliktin kärjistyminen ennen konfliktin alkamista, sen aikana ja sen jälkeen, sekä selvittelyprosessin jälkeen.[[18]](#footnote-18) Al-Samaraie totesi EUAA:n haastattelussa, että yleensä riidan osapuolet pyrkivät ratkaisemaan kiistan aluksi suoraan. Jos henkilö on aseistettu ja/tai hänellä on miliisin tuki, hän saattaa nojautua väkivaltaan asian ratkaisemiseksi. Nämä menetelmät ovat riippumattomia heimosovittelusta ja niihin liittyy alueellisia ja maantieteellisiä eroja, jotka vaikuttavat siihen, miten konfliktia lähestytään. Kun osapuolten välinen suora lähestymistapa riidan ratkaisemiseksi epäonnistuu, käynnistetään heimojen välinen sovitteluprosessi.[[19]](#footnote-19)

EUAA:n haastatteleman Human Rights Watch-ihmisoikeusjärjestön edustajan mukaan heimojärjestelmä orientoituu kollektiivisen identiteetin ympärille ja vaikka siinä on yleisiä käsitteitä, kuten suojelun ja koston kollektiivinen vastuu, veriraha (*diya*), kosto (*thar*), uhkailu tai konfrontaatio (*degge*), sovintoon tähtäävä avioliitto (*fasliya*), heimon jäsenen karkottaminen (*bara’a*) ja verikosto, heimojen toteuttamat käytännöt ja sovittelumekanismit vaihtelevat alueittain ja sen mukaan keitä kiistassa on osallisina.[[20]](#footnote-20) UNHCR:n mukaan heimojen sovitteluprosessin menettelyihin ja korjaustoimenpiteisiin, mukaan lukien korvauksiin voivat tiettävästi vaikuttaa useat eri tekijät, mm. rikoksen luonne ja aiheutuneiden vammojen laajuus, osapuolina olevien heimojen sosiaalinen asema, sheikin vaikutusvalta, tekijän sukupuoli ja sosiaalinen asema, ja uhrin sukupuoli ja sosiaalinen asema sekä heimojen väliset riidat.[[21]](#footnote-21) Al-Samaraien mukaan heimojen käyttämät lait voivat vaihdella eri alueiden välillä ja kiistoja voidaan ratkoa eri tavoin alueesta riippuen, mutta niiden välillä on myös yhteneväisyyksiä.[[22]](#footnote-22) EUAA:n haastatteleman HRW:n edustajan mukaan korvauksen hakeminen riippuu kustakin tilanteesta ja sovitteluun osallistuvista henkilöistä, joten tavanomaiset käytännöt voivat vaihdella heimoittain yhteisistä käsitteistä huolimatta. Lisäksi heimosovittelun vaikutuspiirin rajat riippuvat ja vaihtelevat suuresti rikoksesta, heimon yksilöllisistä olosuhteista ja tilanteesta riippuen.[[23]](#footnote-23)

EUAA:n 16.3.2023 haastatteleman OWFI (Organization of Women’s Freedom in Iraq)-naisjärjestön edustajan mukaan vakaviin rikoksiin lukeutuvat kunniaan liittyvät rikokset, mitkä voivat johtaa kunniamurhiin.[[24]](#footnote-24) EUAA:n haastatteleman Melisande Genatin mukaan kovia rangaistustoimenpiteitä, kuten heimosta karkottamista, vaativat teot ovat kunniaan ja terrorismiin liittyvät rikokset.[[25]](#footnote-25) Al-Ibrahimi totesi, että vakavia rikkomuksia joita ei suvaita, on neljä pääluokkaa: tappaminen, raiskaus, kaikenlainen seksuaalinen häirintä ja turvallisuutta uhkaavat teot, mukaan luettuina teot, jotka liittyvät Al-Qaidan tai ISISiin kaltaisiin ääriryhmiin.[[26]](#footnote-26) Patricio Afusa-Heimin vuonna 2014 julkaiseman Irakin heimo-oikeutta käsittelevän raportin mukaan henkirikoksen tai muun vakavan rikoksen yhteydessä käytetään tavanomaisia velvoitteita ja sääntöjä, kuten turvapaikan antamista, väliaikaisia aselepoja, tulitaukosopimuksia ja tilapäisiä karkotuksia verikostojen ja väkivaltaisuuksien leviämisen estämiseksi. Tämä pakottaa osapuolet lopettamaan taistelut ilman heikkouden myöntämiseen liittyvää häpeää tai tappion myöntämistä.[[27]](#footnote-27)

Seuraavassa osuudessa listataan heimojen harjoittamaan sovitteluun liittyviä toimenpiteitä:

* **Tanbih ja mutalaba asha’iriyah:** *Tanbih*, eli ilmoitus on sovitteluprosessin ensimmäinen vaihe, jossa vahinkoa kärsinyt heimo kertoo tekijän heimolle vahingosta, ja että he vaativat kompensaatiota.[[28]](#footnote-28) Jos tekijä vastaa ilmoitukseen, sovinto saatetaan saada aikaan nopeasti ja niin, että rikkomuksen tehneen osapuolen maineelle aiheutuu mahdollisimman vähän vahinkoa.[[29]](#footnote-29) Kun henkilö vastustaa toisen samaan tai eri heimoon kuuluvan henkilön käyttäytymistä tai toimintaa, tämä henkilö voi kutsua vastapuolen heimojen välisen kiistan ratkaisukokoukseen. Tätä käytäntöä kutsutaan *mutalaba asha'iriyahiksi*, ja se voi johtaa *diyyan[[30]](#footnote-30)*, eli korvauksen maksamiseen kutsutulle osapuolelle.[[31]](#footnote-31)
* **Dakhala, wujeh ja jali**: Välittömästi vakavan rikoksen jälkeen rikoksentekijä voi hakeutua *dhakalaan*, eli turvapaikkaan jossakin talossa siinä yhteisössä, missä rikos tapahtui. Rikoksentekijälle ja joissakin tapauksissa hänen *khamsah*-ryhmälleen[[32]](#footnote-32) annetaan täysi suojelu. Suojelua antava taho, eli *dakhal* menee välittömästi uhrin ja hänen yhteisönsä luokse ilmoittamaan sen jäsenille, että rikoksentekijä on hänen suojeluksessaan. Tämän alkuvaiheen aikana solmitaan alustava tulitauko eli *wujeh* (kirjaimellisesti tarkoittaen ”kasvoja”) sen jälkeen, kun rauhan takaajiksi ollaan löydetty yhteisön merkkihenkilöitä.[[33]](#footnote-33) Perinteisesti dakhala myönnetään kolmeksi päiväksi, minkä jälkeen rikokseen syyllistyneen on mentävä *jaliin*, eli ”karkotukseen” toisen heimon vaikutusalueelle, eli *diraan*.[[34]](#footnote-34) Heimin mukaan jali kestää siihen asti kunnes *sulh*, eli rauhanteko (ks. alla) alkaa tai kun osapuolet saavuttavat sovun kiistassa. Jali voi kestää kuukausia tai vuosia. Vahinkoa tehneen heimon jäsenet jäävät jalin seurauksena marginaaliseen sosiaalipoliittiseen asemaan heimoyhteisössään, minkä vuoksi heille on taattava suojelua, kunnes sovitteluprosessi alkaa.[[35]](#footnote-35) EUAA:n haastatteleman al-Ibrahimin mukaan tapauksissa joissa henkilö on syyllistynyt tappoon, tekijän koko perhe lähetetään jaliin.[[36]](#footnote-36) Afsura-Heimin mukaan tällaisissa tapauksissa sekä rikoksen tekijä, että hänen lähipiirinsä on mentävä jaliin tällaisessa tilanteessa,[[37]](#footnote-37) kun taas Gentin yliopistoon pro-gradu-tutkielman pakkoavioliitoista tehnyt Maryam Tawfiq toteaa, että joko rikokseen syyllistynyt tai hänen koko perheensä voi joutua karkoitetuiksi.[[38]](#footnote-38)
* **Gouwama ja degge** **asha’iriyah:** Jos tanbih ei johda kiistan ratkaisemiseen seuraava vaihe on konfrontaatio, varoituksen eli *gouwaman* antaminen, mikä osoittaa, että osapuoli etsii aktiivisesti heimo-oikeudellista ratkaisua. Vahinkoa kärsinyt heimo aloittaa prosessin ilmoittamalla kärsimästään vahingosta heimolle ja sen sheikille, olettaen että tämä hyväksyy valituksen legitimiteetin, minkä jälkeen vahinkoa kärsinyt heimo kerää delegaation, joka menee näkyvästi tekijän kotiin. Delegaatioon kuuluu sheikki, heimon tärkeitä jäseniä, sekä kolmansia osapuolia, jotka toimivat silminnäkijöinä konfrontaatiolle. He ilmoittavat tehdyn vahingon, vaativat korvausta, sekä tekijän heimon edustajien vierailua uhrin kotona tietyn ajanjakson sisällä. Haider ala Hamoudin, Wasfi al-Sharaan ja Aqeel al-Dahhanin vuonna 2015 laillista pluralismia käsittelevässä kirjassa julkaistun Irakin heimo-oikeutta käsittelevän kappaleen mukaan gouwaman tarkoituksena on olla väkivallaton ja yleensä se ei johda väkivaltaisuuksiin. Se varoittaa tekijää tulevista mahdollisista seurauksista, sekä hänen ja hänen heimonsa maineeseen vaikuttavien toimenpiteiden aloittamisesta.[[39]](#footnote-39) Irakilaisen sheikki Salah Dagher Al-Okabin Youtube -palveluun lataaman videon mukaan gouwama on perinteisesti ollut käytössä vakavissa rikoksissa, kuten murhissa, mutta se on viime vuosina otettu käyttöön myös henkilöiden välisten kiistojen ja triviaalisten asioiden ratkaisemisessa. Hänen mukaansa varoituksissa ollaan aikaisemmin ammuttu ilmaan pistoolilla, mutta vuoden 2003 jälkeen niissä ollaan käytetty kevyitä ja raskaita aseita, minkä lisäksi taloja ollaan sytytetty tuleen.[[40]](#footnote-40) Irakin heimoihin erikoistuneen tutkija Haley Bobseinen mukaan gouwama on määritelty terrorisminvastaisessa lainsäädännössä rikokseksi, mutta sitä kuitenkin esiintyy yhä.[[41]](#footnote-41) Jos gouwaman kohteena oleva taho sivuuttaa varoituksen, tilanne eskaloituu väkivaltaisempaan *degge asha’iriyahiin*, eli heimon toteuttamaan iskuun. Tällöin vahinkoa kärsinyt heimo lähettää aseistettuja miehiä syyllisen kotiin ja ampuu syytetyn kotia aseilla. Tämä toimenpide voidaan toistaa useita kertoja, nostaen voimankäyttöä joka kerralla. Vierailut voivat tapahtua keskellä yötä tai päivällä. Tarkoituksena ei periaatteessa ole aiheuttaa henkilövahinkoja.[[42]](#footnote-42) Saatavilla olevista lähteistä löytyy useita esimerkkejä, joissa heimot käyttävät raskasta aseistusta välien selvittelyssään mukaan lukien kranaatteja ja ohjuksia.[[43]](#footnote-43) Nämä iskut ovat johtaneet joissain tapauksissa ihmisuhreihin.[[44]](#footnote-44) Myös degge on määritelty Irakin terrorismilainsäädännössä rikokseksi.[[45]](#footnote-45)
* **Al-Mashaya ja atwa:** Kostotoimien estämiseksi syytetyn perheen tulee pyytää välittömästi apua paikallisilta sheikeiltä, arvostetuilta sovittelijoilta ja muilta paikallisyhteisön merkittäviltä henkilöiltä. Heimo lähettää lähettilään tai sovittelukomission, eli *al-*mashayan lähestymään asianomistajaa. Al-mashayan tavoitteena on erottaa osapuolet toisistaan, jolloin heidän on fyysisesti mahdotonta jatkaa taistelua. Tapauksissa, joissa uhrin perhe kieltäytyy rauhanomaisesta ratkaisusta, perheen perheenjäsenet välttelevät al-mashayaa, jotta he eivät joutuisi kärsimään kunnianmenetystä.[[46]](#footnote-46) Kun syytetty on jalissa, hänen ryhmänsä pyytää väliaikaista aselepoa eli *atwaa*, joka voi kestää yhdestä päivästä kolmeen kuukauteen. Kun 'atwa on neuvoteltu, konfliktinratkaisu- tai rauhantekoseremoniat, jotka johtavat pysyvään ratkaisuun voidaan toteuttaa.[[47]](#footnote-47) Hamoudin mukaan atwa on syytetyn heimolle mahdollisuus kerätä jäseniä muodostamaan päätöslauselman, mikä on käytännössä syyllisyyden tunnustus. Tämän lisäksi syyllisen heimon on maksettava korvauksia vahinkoa kärsineelle heimolle.[[48]](#footnote-48) Sheikki Salah Dagher al-Okabin mukaan atwa solmitaan tapauksissa, joissa uhrin kuolema on ollut harkittu teko tai tapaturmainen, sekä tapauksissa, joissa kyseessä on kunniaa koskeva rikkomus. Yleensä atwasta on olemassa painettu asiakirja, mikä sisältää yksityiskohtaisia tietoja, kuten päivämäärän, tapaukseen osallistuneiden osapuolten nimet sekä atwan takaajan nimen. Asiakirja menettää arvonsa, kun *fasl*, eli ratkaisu kiistaan on saavutettu.[[49]](#footnote-49)
* **Sulha ja fasl:** Asfura-Heimin mukaan *sulha* tarkoittaa ”rauhantekoa”. Sen tavoitteena ei välttämättä ole tuomita tai rangaista loukkaavaa osapuolta, vaan pikemminkin säilyttää osapuolten ”hyvä nimi”, palauttaa menetetty kunnia ja vahvistaa harmoniaa yhteisössä.[[50]](#footnote-50) Carrolin mukaan sulha voi olla osittainen, jolloin prosessi päättää vihamielisyydet tai kokonaisvaltainen, jolloin osapuolten välinen suhde palautetaan normaaliksi. Sulhan rikkomista pidetään sen välittäjänä toimineen heimon johtajan kunnian loukkaamisena. Jos vahinkoa kärsinyt osapuoli rikkoo solmittua sopimusta, se aiheuttaa heille kunnian menetyksen ja jos vahinkoa aiheuttanut osapuoli rikkoo sitä, heihin kohdistetut kostoiskut katsotaan oikeutetuiksi.[[51]](#footnote-51) Heimin mukaan fasl tarkoittaa ”tuomion antamista” tai "ratkaisua”, jolla estetään väkivallan eskaloituminen ja lopetetaan väkivaltaisuudet. Fasl päättää sulha-prosessin. Irakilaiset käyttävät termiä tarkoittamaan sekä maksettuja korvauksia (tunnetaan myös nimellä diyya) kuin myös prosessia, jossa korvausten määrä määritetään. Faslin ei välttämättä tarvitse olla rahallinen maksu, vaan myös syyllisen henkilön karkotus voi olla osa ratkaisua. Sulha-seremonioita on kahdenlaisia: julkisia ja yksityisiä. Julkinen sulha järjestetään yleensä kahden tai useamman heimon välisten konfliktin ratkaisun seurauksena. Sitä vastoin yksityinen sulha voi tapahtua heimojen välillä ja heimojen sisällä, kun rikos ja syyllinen ovat tiedossa, ja sen tarkoituksena on estää kosto rikoksentekijän perheelle.[[52]](#footnote-52) Hamoudin mukaan faslin seurauksena karkotettu osapuoli ei saa tulla alueelle jossa vahinkoa kärsinyt taho asuu.[[53]](#footnote-53) EUAA:n haastattelemien lähteiden mukaan naisia kaupataan hyödykkeinä osana neuvotteluprosessia esimerkiksi pakkoavioliittojen ja lapsiavioliittojen kautta.[[54]](#footnote-54) EUAA:n haastatteleman Bobseinen mukaan sulha voi tarkoittaa joissain tapauksissa myös sitä, että toinen osapuoli hyväksyy syytteiden perumisen valtiollisessa tuomioistuimessa.[[55]](#footnote-55)
* **Sanad, bara’a ja tabriya:** Hamoudi ja muut toteavat että erityislaatuisissa tilanteissa heimo voi tukeutua formaaliin karkotukseen, mikä ilmoitetaan *sanad*-nimisessä asiakirjassa, joka lähetetään kaikille heimoille. Sanadissa nimetty henkilö ei ole heimon antaman suojelun piirissä jos häneen kohdistetaan väkivaltaa.[[56]](#footnote-56) EUAA:n haastatteleman tutkija Melisande Genatin mukaan karkottamista tapahtuu kahdessa eri muodossa: *Bara’assa* heimo rankaisee sen jäsentä kollektiivisesti ja *tabriyassa* hänen sukulaisensa tuomitsevat hänet, kuten on tapahtunut esimerkiksi ISISin jäsenten kohdalla.[[57]](#footnote-57) EUAA:n haastatteleman al-Samaraien mukaan tapauksissa jossa henkilö on syyllistynyt tekoihin, jotka heimo katsoo huonoksi käytökseksi henkilön hylkäämistä edeltää yleensä hänen karkottamisensa ja ilmiantonsa.[[58]](#footnote-58) EUAA:n haastatteleman al-Ibrahimin mukaan ihmiset hylätään heimon taholta, jos he syyllistyvät esimerkiksi tappamiseen, raiskaukseen, seksuaaliseen häirintään ja tekoihin, joita pidetään uhkana turvallisuudelle. Genatin mukaan karkotetun henkilön heimo ei vaadi hänen hengestään faslia. Genatin mukaan karkotukset ovat mahdollisia, mutteivat kovin yleisiä. OWFI:n edustajan mukaan karkotus voi tapahtua erilaisten olosuhteiden summan seurauksena, kuten siitä, että henkilö ei maksa heimon vaatimaa maksua, että hän ei osallistu kokouksiin, eikä kunnioita heimon patriarkkoja.[[59]](#footnote-59) Genatin mukaan heimosta karkottamisen on tarkoitus olla julkisuudessa mainostettava asia ja riippuen heimosta ja tehdystä rikkeestä, heimo ilmoittaa karkotettavan henkilön olevan pannassa, tuomiten hänen tekonsa. Tämä voi tapahtua epäformaalisti heimojen välisissä kokoontumisissa, tai formaalimmin kertomalla siitä julkisesti internetissä tai julkaisemalla listan, jossa mainitaan henkilöiden nimiä. Genatin mukaan henkilö voi myös karkottaa itse itsensä heimosta. Tämä on mahdollista tehdä heimoasiain virastosta saatavalla lomakkeella, mitä vastaan hän saa asiakirjan (ar. khoulasiyya), mikä todistaa että henkilö on käynyt itsensä karkottamiseen vaadittavan prosessin läpi.[[60]](#footnote-60) Karkotettu henkilö voi Genatin mukaan hakea dakhalaa (ks. ylempänä) vaikutusvaltaisemman heimon luota tilanteessa, jossa henkilön tekemä rikkomus kohdistui hänen oman heimonsa jäseneen.[[61]](#footnote-61)
* **Hadr al-Dam:** Veren vuodatus, eli *hadr al-dam*, on Sheikki Salah Dagher al-Okabin mukaan tapa kollektiivisesti karkottaa henkilö, joka aiheuttaa toistuvaa haittaa heimolle. Hänen mukaansa hadr al-damia käytetään esimerkiksi tapauksissa, joissa heimon jäsen on syyllistynyt murhaan, jolloin sanadissa ilmoitetaan henkilöä vastaan tehdystä hadr al-damista. Kun syyllisen henkilön verta ollaan vuodatettu, hänen heimonsa ei vaadi hänestä kostoa tai faslia.[[62]](#footnote-62) EUAA:n haastatteleman al-Samaraien mukaan hadr al-damiin johtavat rikokset ovat luonteeltaan ”rikollisia ja moraalisia”, kun taas OWFI:n edustajan mukaan syynä on usein moraalisääntöjen rikkomiseen liittyvä rangaistus, kuten avioliiton ulkopuolella oleva seksuaalinen suhde. Yleensä rangaistukset kohdistuvat naisiin, mutta ne voivat myös kohdistua miehiin esimerkiksi tapauksissa, joissa mies on harrastanut seksiä toisen miehen kanssa tai raiskannut lapsen. Al-Samaraien mukaan hadr al-damin julistamista käytetään tilanteissa, joissa kiistaa ei ole mahdollista ratkaista ja tarkoittaa että kohteena oleva henkilö voidaan tappaa ilman hänen heimoltaan tulevia vastatoimenpiteitä. Sitä käytetään yleensä osana diyyan neuvottelua. EUAA:n haastatteleman al-Ibrahimin mukaan tämä käytäntö on ”hyvin harvoin toteutettu” ja sitä käytetään ainoastaan äärimmäisissä tapauksissa.[[63]](#footnote-63)

## Lähteet

اعلام الشيخ صلاح داغر العقابي (Al-Alaam al-Sheikh Salah Dagher al-Okabi)

26.1.2023. سند هدر الدم في العرف العشائري. [Youtube]. <https://www.youtube.com/watch?v=2F4kU4g1J7o> (Käyty: 28.2.2025).

29.5.2021. الگوامة او التحذير العشائري [Youtube]. <https://www.youtube.com/watch?v=r9HR6-FEZGs> (Käyty: 27.2.2025).

14.9.2022. صك العطوة العشائرية. [Youtube]. <https://www.youtube.com/watch?v=wkjn-JxMll0> (Käyty: 28.2.2025).

Afsura-Heim, Patricio 6/2014. *“No Security Without Us”: Tribes and Tribalism in Al Anbar Province*. CNA (The Center for Naval Analyses). <https://www.cna.org/archive/CNA_Files/pdf/cop-2014-u-007918-final.pdf> (Käyty: 26.2.2025).

Ahram Online 5.4.2022. *How Iraq’s judiciary got into a political mess*. <https://english.ahram.org.eg/NewsContent/50/1203/464110/AlAhram-Weekly/World/How-Iraq%E2%80%99s-judiciary-got-into-a-political-mess-.aspx> (Käyty: 24.2.2025).

Amwaj 27.3.2021. *Tribal disputes cripple Iraq's oil-rich Basra*. <https://amwaj.media/article/iq-article-basra-s-clash-of-clans-the-rule-of-clans-in-southern-iraq> (Käyty: 27.2.2025).

Al-Arab 2.5.2021. حياة الشباب في العراق محكومة بسلطة العشيرة. <https://alarab.news/%D8%AD%D9%8A%D8%A7%D8%A9-%D8%A7%D9%84%D8%B4%D8%A8%D8%A7%D8%A8-%D9%81%D9%8A-%D8%A7%D9%84%D8%B9%D8%B1%D8%A7%D9%82-%D9%85%D8%AD%D9%83%D9%88%D9%85%D8%A9-%D8%A8%D8%B3%D9%84%D8%B7%D8%A9-%D8%A7%D9%84%D8%B9%D8%B4%D9%8A%D8%B1%D8%A9> (Käyty: 27.2.2025).

Arab News 18.4.2019. *In Iraq, tribal traditions rob women, girls of rights*. <https://www.arabnews.com/node/1484686/%7B%7B> (Käyty: 7.3.2025).

Al-Arabiya 12.5.2022. سعر البطيخ أو الطلاق.. جنون النزاعات العشائرية في العراق. <https://www.alarabiya.net/arab-and-world/iraq/2022/05/12/%D8%A7%D9%84%D9%86%D8%B2%D8%A7%D8%B9%D8%A7%D8%AA-%D8%A7%D9%84%D8%B9%D8%B4%D8%A7%D8%A6%D8%B1%D9%8A%D8%A9-%D8%AA%D9%81%D8%AA%D9%83-%D8%A8%D8%A7%D9%84%D8%B9%D8%B1%D8%A7%D9%82%D9%8A%D9%8A%D9%86-%D8%A3%D8%B3%D9%84%D8%AD%D8%A9-%D8%AB%D9%82%D9%8A%D9%84%D8%A9-%D9%88%D9%85%D8%B3%D9%8A%D9%91%D8%B1%D8%A7%D8%AA> (Käyty: 25.2.2025).

BBC 25.2.2019. القانون العشائري هل هو بديل للقوانين المدنية؟. <https://www.bbc.com/arabic/tv-and-radio-47362552> (Käyty: 26.2.2025).

BBC Monitoring 8.3.2021. *Explainer: Iraqi women caught between domestic violence and tribal law*. <https://monitoring.bbc.co.uk/product/c202f6e5> (Käyty: 7.3.2025).

Carroll, Katherine Blue 2011. “Tribal Law and Reconciliation in the New Iraq”. *Middle East Journal*, Vol. 65, no. 1, s. 11–29. Saatavilla: <https://www.jstor.org/stable/23012091> (Käyty: 24.2.2025).

The Economist 30.3.2019. *With Iraqi tribes settling more disputes, sheikhs are in high demand*. <https://www.economist.com/middle-east-and-africa/2019/05/30/with-iraqi-tribes-settling-more-disputes-sheikhs-are-in-high-demand> (Käyty: 24.2.2025).

EUAA (European Union Asylum Agency) 4/2023. *Iraq: Arab Tribes and Customary Law*. <https://euaa.europa.eu/sites/default/files/publications/2023-04/2023_04_COI_Report_Iraq_Arab_Tribes_and_Customary_Law_EN.pdf> (Käyty: 24.2.2025).

Freedom House 2024. *Freedom in the World 2024*. <https://freedomhouse.org/country/iraq/freedom-world/2024> (Käyty: 24.2.2025).

Hamoudi, Haider Ala, al-Sharaa, Wasfi, al-Dahhan, Aqeel 2015. “The Resolution of Disputes in State and Tribal Law in the South of Iraq: Toward a Cooperative Model of Pluralism”. Teoksessa: *Negotiating State and Nonstate Law: The Challenges of Global and Local Legal Pluralism*. Helfield, M. et. al. Cambridge University Press. s. 215–260. Saatavilla osoitteesta: <https://papers.ssrn.com/sol3/papers.cfm?abstract_id=2587267> (Käyty: 26.2.2025).

IOM (International Organization for Migration) 2021. *Migration Into a Fragile Setting: Responding to Climate-Induced Informal Urbanization and Inequality in Basra*. [https://static1.squarespace.com/static/5bbb4e4c29f2cc31b47ff50f/t/61729a20553cc130243cde27/1634900538609/Migration+into+a+Fragile+Setting-Responding+to+Climate-Induced+Informalization+and+Inequality+in+Basra.pdf](https://static1.squarespace.com/static/5bbb4e4c29f2cc31b47ff50f/t/61729a20553cc130243cde27/1634900538609/Migration%2Binto%2Ba%2BFragile%2BSetting-Responding%2Bto%2BClimate-Induced%2BInformalization%2Band%2BInequality%2Bin%2BBasra.pdf) (Käyty: 7.3.2025).

Irakin ylempi oikeudellinen neuvosto 23.5.2012. الموقف القانوني من المطالبة العشائرية في ضوء احكام القرار رقم (24). Saatavilla Wayback Machinen kautta: [https://web.archive.org/web/20230415212443/https://www.sjc.iq/view.1457/](https://web.archive.org/web/20230415212443/https%3A//www.sjc.iq/view.1457/) (Käyty: 27.2.2025).

Kao, Kristen 6/2022. *Legal Pluralism and Fragmented Sovereignty in Iraq*. University of Gothenburg. <https://www.gu.se/sites/default/files/2022-06/2022_5_Kao.pdf> (Käyty: 24.2.2025).

Landinfo 10.3.2022. *Irak Ære og æresrelatert vold*. <https://landinfo.no/wp-content/uploads/2022/03/Temanotat-Irak-AEre-og-aeresrelatert-vold-10032022-2.pdf> (Käyty: 25.2.2025).

Mansour, Renad 9/2017. *Tribes and Religious Institutions in Iraq*. Cordoba Peace Institute. <https://cpi-geneva.org/fr/tribes-and-religious-institutions-in-iraq/> (Käyty: 24.2.2025).

Marwan, Maryam Tawfiq 2019. *Forced Marriages In Tribal Iraq: A Case Study From Kirkuk*. Universiteit Gent. <https://libstore.ugent.be/fulltxt/RUG01/002/782/301/RUG01-002782301_2019_0001_AC.pdf> (Käyty: 7.3.2025).

New Arab 18.8.2019. هل تنتهي الدكة العشائرية في العراق؟. <https://www.alaraby.co.uk/%D9%87%D9%84-%D8%AA%D9%86%D8%AA%D9%87%D9%8A-%D8%A7%D9%84%D8%AF%D9%83%D8%A9-%D8%A7%D9%84%D8%B9%D8%B4%D8%A7%D8%A6%D8%B1%D9%8A%D8%A9-%D9%81%D9%8A-%D8%A7%D9%84%D8%B9%D8%B1%D8%A7%D9%82%D8%9F> (Käyty: 27.2025.

Revkin, Mara Redlich 5/2018. *The limits of punishment: Traditional justice and violent extremism*. United Nations University. <https://i.unu.edu/media/cpr.unu.edu/attachment/3384/LoPIraq050119.pdf> (Käyty: 24.2.2025).

Rudaw 30.11.2023. المؤبد لـ 5 مدانيين بـ "الدكة العشائرية" في ذي قار. <https://www.rudawarabia.net/arabic/middleeast/iraq/301120231> (Käyty: 28.2.2025).

Shafaqana 27.8.2022. في العراق الفصول العشائرية أو الكوامة تعالج مشاكل و جرائم بكل أنواعها. <https://iraq.shafaqna.com/AR/333010/> (Käyty: 24.2.2025).

UNHCR (United Nations High Commissioner for Refugees) 15.1.2018. *Tribal Conflict Resolution in Iraq*. <https://www.refworld.org/reference/countryrep/unhcr/2018/en/120267> (Käyty: 25.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Mansour, Renad 9/2017, s. 7. [↑](#footnote-ref-1)
2. EUAA 4/2023, s. 26–27. [↑](#footnote-ref-2)
3. Carroll, Katherine Blue 2011, s. 17. [↑](#footnote-ref-3)
4. Freedom House 2024. [↑](#footnote-ref-4)
5. EUAA 4/2023, s. 27. [↑](#footnote-ref-5)
6. EUAA 4/2023, s. 27. [↑](#footnote-ref-6)
7. Kao, Kristen 6/2022, s. 3. [↑](#footnote-ref-7)
8. Revkin, Mara Redlich 5/2018, s. 24. [↑](#footnote-ref-8)
9. EUAA 4/2023, s. 27. [↑](#footnote-ref-9)
10. The Economist 30.3.2019. [↑](#footnote-ref-10)
11. EUAA 4/2023, s. 28. [↑](#footnote-ref-11)
12. Shafaqana 27.8.2022. [↑](#footnote-ref-12)
13. Ahram Online 5.4.2022. [↑](#footnote-ref-13)
14. EUAA 4/2023 s. 30. [↑](#footnote-ref-14)
15. IOM 2021, s. 16. [↑](#footnote-ref-15)
16. Landinfo 30.10.2022, s. 10. [↑](#footnote-ref-16)
17. Carroll, Katherine Blue 2011, s. 13. [↑](#footnote-ref-17)
18. Afsura-Heim, Patricio 6/2014, s. 12. [↑](#footnote-ref-18)
19. EUAA 4/2023, s. 35. [↑](#footnote-ref-19)
20. EUAA 4/2023, s. 26. [↑](#footnote-ref-20)
21. UNHCR 15.1.2018. [↑](#footnote-ref-21)
22. EUAA 4/2023, s. 26. [↑](#footnote-ref-22)
23. EUAA 4/2023, s. 34. [↑](#footnote-ref-23)
24. EUAA 4/2023, s. 35. [↑](#footnote-ref-24)
25. EUAA 4/2023, s. 35. [↑](#footnote-ref-25)
26. EUAA 4/2023, s. 35. [↑](#footnote-ref-26)
27. Afsura-Heim, Patricio 6/2014, s. 12. [↑](#footnote-ref-27)
28. BBC 25.2.2019. [↑](#footnote-ref-28)
29. Hamoudi, Haider Ala et. al. 2015, s. 234. [↑](#footnote-ref-29)
30. Diya-termi tulee Koraanista ja sillä viitataan yleisesti rikoksen uhrille tai hänen perheelleen maksettavasta korvauksesta. Lähde: Marwan, Maryam Tawfiq 2019, s. 28. [↑](#footnote-ref-30)
31. Irakin ylempi oikeudellinen neuvosto 23.5.2012. [↑](#footnote-ref-31)
32. Heimon miehistä koostuva joukko. Lähde: EUAA 4/2023, s. 9. [↑](#footnote-ref-32)
33. Afsura-Heim, Patricio 6/2014, s. 13. [↑](#footnote-ref-33)
34. Afsura-Heim, Patricio 6/2014, s. 12–13. [↑](#footnote-ref-34)
35. Afsura-Heim, Patricio 6/2014, s. 13, vi. [↑](#footnote-ref-35)
36. EUAA 4/2023, s. 39. [↑](#footnote-ref-36)
37. Afsura-Heim, Patricio 6/2014, s. 13. [↑](#footnote-ref-37)
38. : Marwan, Maryam Tawfiq 2019, s. 40. [↑](#footnote-ref-38)
39. Hamoudi, Haider Ala et. al. 2015, 234. [↑](#footnote-ref-39)
40. اعلام الشيخ صلاح داغر العقابي 29.5.2021. [↑](#footnote-ref-40)
41. EUAA 4/2023, s. 37. [↑](#footnote-ref-41)
42. Hamoudi, Haider Ala et. al. 2015, 235. [↑](#footnote-ref-42)
43. Ks. esim: Amwaj 27.3.2021; Al-Arabiya 12.5.2022; Al-Arab 2.5.2021. [↑](#footnote-ref-43)
44. Al-Arab 2.5.2021; Rudaw 30.11.2023; [↑](#footnote-ref-44)
45. The New Arab 18.8.2019; Al-Arab 2.5.2021. [↑](#footnote-ref-45)
46. Afsura-Heim, Patricio 6/2014, s. 13. [↑](#footnote-ref-46)
47. Afsura-Heim, Patricio 6/2014, s. 13–14. [↑](#footnote-ref-47)
48. Hamoudi, Haider Ala et. al. 2015, s. 238. [↑](#footnote-ref-48)
49. اعلام الشيخ صلاح داغر العقابي (Al-Alaam al-Sheikh Salah Dagher al-Okabi) 14.9.2022. [↑](#footnote-ref-49)
50. Heim, Patricio Afusa 6/2014, s. 15. [↑](#footnote-ref-50)
51. Carrol, Katherine Blue 2011, s. 17. [↑](#footnote-ref-51)
52. Afsura-Heim, Patricio 6/2014, s. 15. [↑](#footnote-ref-52)
53. Hamoudi, Haider Ala et. al. 2015, s. 239. [↑](#footnote-ref-53)
54. Paljon kohua aiheutti esimerkiksi Basrassa vuonna 2015 tehty sopimus, missä osana aselepoa kaksi heimoa pakotti 50 naista ja tyttöä avioliittoon. Lähteet: Arab News 18.4.2019; BBC Monitoring 8.3.2021. [↑](#footnote-ref-54)
55. EUAA 4/2023, s. 40. [↑](#footnote-ref-55)
56. Hamoudi, Haider Ala et. al. 2015, s. 239. [↑](#footnote-ref-56)
57. EUAA 4/2023, s. 43–44. [↑](#footnote-ref-57)
58. EUAA 4/2023, s. 44. [↑](#footnote-ref-58)
59. EUAA 4/2023, s. 44. [↑](#footnote-ref-59)
60. EUAA 4/2023, s. 45. [↑](#footnote-ref-60)
61. EUAA 4/2023, s. 46–47. [↑](#footnote-ref-61)
62. اعلام الشيخ صلاح داغر العقابي (Al-Alaam al-Sheikh Salah Dagher al-Okabi) 26.1.2023. [↑](#footnote-ref-62)
63. EUAA 4/2023, s. 48. [↑](#footnote-ref-63)